Heildarkostnaður við nýbyggingar Landspítalans við Hringbraut verður rúmum 16 milljörðum króna meiri en ráð var fyrir gert. Árið 2017 var kostnaðurinn talinn verða 62,8 milljarðar, uppfært til verðlags í desember 2020, en nú er reiknað með útgjöldum upp á 79,1 milljarð. Þetta kemur í svari fjármálaráðherra við fyrirspurn Bergþórs Ólasonar, þingmanns Miðflokksins. Morgunblaðið greindi fyrst frá. Gunnar Svavarsson, framkvæmdastjóri Nýs Landspítala ohf., segir að hækkanirnar séu eðlilegar, þær hafi orðið á mörgum árum og séu ekki jafn miklar og ætla hefði mátt.